- FIRIMONI
- <
- 1
- >

FIRIMONI
Firimonido Vua Amure
Firimoni fu e Korosiko ro fuka sinuome zarae ro kuke fu e be Godi ma vierafemo. Fu Onesimasi kuamoga fu fuefuo mani baki imenoe ro rade Onesimasi fu Firimoni ijia arena kona vae. Fu kona va Foru fu dibure fino ijia Foru bie. Onesimasi fu va Foru biena fuobiki kari vua kuaevo ijia Onesimasi fu oe dakudena Jesu Kuraesi ma vierafei. Ro rade Foru fu vierafe Onesimasi fu una Firimonido are vake. Ijadufuo fu fasi ige isoena Firimoni nijamo Onesimasi fu abe vae. Ro fasi ijia Foru fu isoema ije fu Firimoni kua, Onesimasi fu una vuako ije na vierafe anika fu oemarejana mesirine. Ro ade fu e one mani baki imeno igege mesirikiro nika e be fu Godi ma vierafemo igege mesirino kuae.
Firimonido vua binobino fu isoema ijeja -
1:1-3 Foru fu Firimoni anaema ijene.
1:4-7 Foru fu Firimonido Godi oemarema ijene.
1:8-22 Foru fu vierafe Firimoni fuka Onesimasi oemarekinu mesiridufuo ijene.
1:23-25 Foru fu Firimoni anaema ijene.
1
Forudo fasi fu isoena e Firimoni nijaema ijene
1-2 Fasi ige Foru nare Timoti e ije fu nosiki imeno ijiaki isoeve. Ro naeje na Jesu Kuraesido i menoejo ijadufuo iviama na dibure five. Ijadufuo fasi ige no isoena Firimoni e ije a noena i besu menoeno ije nijave. Ro kuke fasi ige no isoena e sosi ije bu are one ijia besu afuivo ije abero bara Afiakiro e kai nuvuone Akifasi e ije bu noena i besu ige isejavaekinu menoeno ije nijiave. 3 Ro na baname isoega Godi Asoe nuvuone ijiakiro E Ireobo Jesu Kuraesi bu maza boeje ma rejiana mukoreigia ifejiakinu samuagiaga ja kafaena karinoedufuo.
E Firimoni fu izege Godido e ijene oetuakinu ro E Ireobo Jesu ma vierafema ijene
4 Eko Firimoni uviano, maza boeje na baname isoevo ije naka oefuo isoekinu Godido oemareve. 5 Ijadufuo maeje na fiega aka Godido e boeje mukoreigia oetuame. Ro kuke one a izege E Ireobo Jesu ma vierafemo ije fuka ma ireobo reme. 6 Ijadufuo na baname isoega aka giriesana Jesu Kuraesido vua ije abe e gue nijasiadufuo. A ijiege rekuma a Godido maeje fu vekinu vajuomo ijadufuo zinume maeje mukoreigia giana vierafedufuo. 7 Eko uviano na one izege a e gue oetuamo na ije fiega naka oemadie ro ka vajae naeradie. Ijadufuo maeje ane are Godido e ijiebuo oe ije kame kuderiakoke buka ireobo oemaresaeve.
Foru fu e Onesimasi kuaga fu oemarekinu e Firimoni mesiridufuo ijene
8 Ro a Godido e boeje oetuamo ijadufuo nana uvia one be na izege a Kuraesido makae ijia nuvenoeno nadua na ijiege renoevo. Ijadufuo na vierafe na manido na kuaga a irere na kuaravo ijene redufuo. 9 Rove noka nuvuone oetuanamivo ijadufuo name sone a kuagave. Ro naeje na Jesu Kuraesido akaegue ijia vua fuone abe oenoevo. Ro kuke iviama na fuefuo dibure five. Ijadufuo na vua ige kuaraga a fiena rekuma ije fuka mareke. 10 Ijadufuo na e Onesimasido akaegue ijia na a anadave. Ro e Onesimasi fu Kuraesido ive ijia fuje fuka ma fari none igeki. Ijadufuo maeje na dibure ige na fivo ijia na Godido vua maeje kuaravoga fu fiena oe dakude areme Jesu ma vierafei. 11 Fu isuibe fu ire ma bino oefuo rema baki rove iviama ijare fune manido fu oesiki no ifejuodufuo.
12 Ijadufuo iviama nane kuaga fu una one vuake. Na fuje naka ireobo oetuavo ijadufuo fu ijia vuakuma naka ireobo oefiadiedufuo. 13 Na dibure ige na fivo ije na Godido vua maeje dabe kuaenoejo ijadufuo na igia five. Ijadufuo na Onesimasi kuaga fu nosiki igia fikiro na ijiege vierafe. Fu igia fikina fure irere boeje a dasumiedufuo ije ifejieke. 14 Ro ige na kuaravo ije na a kikekimaga a Onesimasi kuaga fu igia nosiki fidufuo ije na baki. Ro name ijiege kuaraga a koro izege a vierafema ijia reke. Ijadufuo name samuaga a koro kuariega na ijia fiena reke.
15 Ro na vierafega Onesimasi fute Godire kuamo fu maza aokube a abuezana ruaedo iviama fu una ma vierafena osiki maza boeje imenoeke. 16 Ro na vierafe fube i ije fu oefuo moni baki meno ijiaru mekuma baki. Ro fuje fune oe dakudena Jesu ma vierafe ijadufuo nika Jesu Kuraesido ive ijia uvia one igege oemarejakinu mesirine. Na Onesimasi naka ireobo oetuavo ijadufuo na vierafe adua aka fu ireobo oetuake. Ijadufuo maeje fu una osiki i mekuma fuka a ireobo ifejake.
17 No osiki noka besu E Ireobo ijadufuo i menoejo. Ijadufuo ni vame izege a na oemarejiemo ijiege una Onesimasi oemarejakinu mesirine. 18 Ro fu ude ire ise bino one rero fu sinuome bino iniemejaejoga ni arega nare fuefuo una ve vajane. 19 Ro fasi ige nane Foru nare ma umui none igia isoe. Ijadufuo nare Onesimasi sinuome one irere fu kema ije una vegue vajake. Ro ni vierafe nare a ifejavoga a una Kuraesido e rei ijadufuo a irere maeje abe na mieke? 20 Ijadufuo uviano ni E Ireobo ijadufuo ive ijia vame na oemaredufuo ijia rena Onesimasi oemarekinu mesirine. Ro noeje none besu Kuraesina mazieva ijadufuo ni irere na kuaravo ijiege rega na oemadiene.
21 Ro na ma vierafega a vua irere na fasi igia isoena kuaravo ije a iriniena redufuo. Ro kuke na vierafe a irere na kuaravo ije aka biona mukoreigia reke. 22 Ro kuke na vierafe a are be noefuo kanafuidufuo. Ijadufuo maeje na ma vierafega Godi fuka baname jone boeje ja noefuo isoevo ije fu avediado fu kiega na una vuake.
Forudo vua radekuma fu anadiaema ijene
23 Ro e Ifafurasi fu nosiki besu Jesu Kuraesido vua abe kuaenoeno ijadufuo fu nosiki dibure igia fine ijadufuo fu ja anadiame. 24 Ro kuke e Makikina Erisitasikina Dimasikina Ruki ije bu naena i besu menoejo ijadufuo bu ja anadiave. 25 Ro na baname isoega E Ireobo Jesu Kuraesi fu ja ma rejiana ifejiaga ja mukoreigia karinoeke. Fune ijene.

- FIRIMONI
- <
- 1
- >

© 1994, 2006 Wycliffe Bible Translators, Inc.